Una exposició dedicada a l'artesania i el disseny de la regió nord-oriental de Tohoku, devastada per un terratrèmol de 9 graus, seguit d'un tsunami, l'11 de març del 2011, es presenta del 4 de juliol al 31 d'agost a la Sala 4 del Palau Robert.
La mostra "El Camí de Tohoku: naturalesa, tradició i innovació" exhibeix des d'estris d'ús quotidià fins a accessoris o joies, elaborats amb materials originals de Tohoku, productes artesans d'aquesta regió que transmeten la saviesa ancestral del Japó.
Després del terratrèmol, en els últims anys alguns tallers han aconseguit emprendre una gradual recuperació i han tornat a sorgir en nous productes originals, mentre es rehabilita la zona i es recupera el valor de les tècniques artesanals, amb la col·laboració de dissenyadors joves.
Cal tenir en compte que el desastre que va sacsejar la zona va acabar amb nombrosos tallers, que ja arrossegaven des de feia anys un progressiu decaïment per la falta de joves artesans disposats a mantenir vives les tècniques tradicionals i pel continu descens de les vendes d'aquest tipus de productes.
El recorregut per la mostra es divideix en tres àmbits:
Aquest espai mostra estris quotidians i joguines fabricades per artesans anònims, principalment provinents de les prefectures de Miyagi i Fukushima.
Innovació aplicada a l'artesania tradicional.
Aquí s'exhibeixen productes nous, sortits de la unió de tècniques artesanals i dissenys innovadors.
Són productes que aspiren a adaptar la tradició a les exigències de la vida contemporània, i al mateix temps a guanyar noves oportunitats d'accés i venda en els mercats internacionals.
Aquesta secció recull projectes innovadors sorgits gràcies al treball de joves emprenedors socials i a la col·laboració de dissenyadors compromesos en diverses zones afectades pel tsunami.
Combinant tècniques tradicionals amb materials locals, aquests projectes permetran crear nous llocs de treball per als residents i també atreure joves a aquestes zones.
Es tracta d'exemples interessants de reconstrucció de les comunitats locals gràcies al disseny.
Els comissaris de la mostra són els arquitectes japonesos Yoshihide Kobanawa i Kaoru Fujii -fundadors de l'estudi Kobfuji-, i ha estat patrocinada per la Japan Foundation i ha comptat amb la col·laboració de la Generalitat de Catalunya i del Consolat General del Japó a Barcelona.
El programa Hasekura és una organització sense ànim de lucre registrada a Barcelona i pren el seu nom de Hasekura Tsunenaga, el samurai que va liderar la primera missió japonesa a Espanya el 1613.
Coincidint amb el 400 aniversari d'aquell viatge, el programa busca crear nous vincles entre pimes, emprenedors socials, institucions públiques i privades i estudiants del Japó i d'Espanya.
La mostra és una de les iniciatives que formen part del Pla Japó del Govern de Catalunya 2012-2015, elaborat amb la col·laboració del Consolat del Japó a Catalunya, amb l'objectiu de consolidar, per una banda, el paper protagonista del Japó per a Catalunya i, per l'altra, la presència i el prestigi de Catalunya en aquest país.
També coincideix amb la celebració del 400 aniversari de les relacions bilaterals entre Espanya i el Japó (Any Dual Espanya-Japó).
Coincidint amb la inauguració de l'exposició viatgen a Barcelona diversos artesans, dissenyadors i empresaris de Tohoku que treballen en el procés de regeneració de la zona i en la recuperació de les tècniques artesanals tradicionals japoneses.
Entre el 30 de juny i el 5 de juliol, aquesta delegació participarà en seminaris i oferirà tallers per mostrar en viu tècniques i tendències de l'artesania nipona.